钦定古今图书集成/明伦汇编/闺媛典/第253卷 > 詹寿相妻江氏
## 钦定古今图书集成/明伦汇编/闺媛典/第253卷 > 詹寿相妻江氏

按《婺源县志》：“江氏名奇圭，庆源詹寿相妻。年二十二，
寿相早世，氏抚遗孤，天受天意，独处一室，罕闻人声，
每饮泣呼曰：‘天乎！未亡人所以不死者，祗为此二孤，
欲俾詹氏嗣续不绝，异日好见吾翁姑及夫于泉下
也。寿相家素封，有叔潢利其产，眈眈虎视，将不利于
二子。多方构难，欲夺氏志。氏心愈苦，益坚不可撼。潢’”
乃潜以毒饼杀天意。氏知其状，若为不知，而以为病
死。寻又以重金赂乳保，将复毒天受。乳保迟回未决，
忽梦氏之祖姑持杖痛击，叱曰：“江氏止此点血，汝忍
下毒耶？”乳保大怖，即负天受，语氏以状，氏仍未敢言，
惟合掌呼天，寝食坐卧，尺寸不离。厥子潢心未餍，更
造伪契，谋夺堂屋楼房，逼之徙居。氏悉散资产以塞
其贪。家渐窘，佣针自给，卜兆以葬翁姑，守天受成立，
年七十七终。